DECIZIA COMISIEI
din 31 iulie 2008
de modificare a Deciziei 2006/236/CE privind condițiile speciale care reglementează produsele pescărești importate din Indonezia și destinate consumului uman
[notificată cu numărul C(2008) 3988]
(Text cu relevanță pentru SEE)
(2008/660/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor veterinare pentru produsele care provin din țări terțe și sunt introduse în Comunitate (1), în special articolul 22 alineatul (6),
având în vedere Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (2), în special articolul 53 alineatul (1) litera (b),
întrucât:
(1)
Decizia 2006/236/CE a Comisiei din 21 martie 2006 privind condițiile speciale care reglementează produsele pescărești importate din Indonezia și destinate consumului uman (3) a fost adoptată deoarece rezultatele inspecțiilor comunitare în Indonezia au relevat lipsuri grave în materie de igienă în manipularea produselor pescărești în țara terță respectivă. Inspecțiile respective au relevat, de asemenea, lipsuri grave în capacitatea autorităților indoneziene de a efectua controale fiabile asupra produselor pescărești, în special pentru detectarea prezenței histaminei și a metalelor grele la speciile în cauză.
(2)
Decizia 2006/236/CE prevede că statele membre trebuie să se asigure că fiecare lot de produse pescărești importate din Indonezia face obiectul controalelor necesare pentru a garanta că produsele respective nu depășesc anumite conținuturi maxime de metale grele și că, în cazul anumitor specii, trebuie să se efectueze un control pentru detectarea prezenței histaminei.
(3)
Decizia 2006/236/CE prevede, de asemenea, că respectiva decizie trebuie să fie revizuită în funcție de garanțiile prezentate de autoritățile indoneziene competente și de rezultatele analizelor efectuate de statele membre.
(4)
Indonezia i-a furnizat acum Comisiei garanțiile corespunzătoare. În plus, rezultatele analizelor efectuate de statele membre asupra produselor pescărești importate din țara terță respectivă sunt favorabile în ceea ce privește metalele grele din produsele de acvacultură și în ceea ce privește histamina. Prin urmare, nu mai este necesar să se analizeze fiecare lot de produse pescărești din speciile în cauză pentru a detecta prezența histaminei și nici fiecare lot de produse de acvacultură pentru a detecta prezența metalelor grele.
(5)
La articolul 2 din Decizia 2006/236/CE se face referire la Regulamentul (CE) nr. 466/2001 al Comisiei din 8 martie 2001 de stabilire a nivelurilor maxime pentru anumiți contaminanți din produsele alimentare (4). Regulamentul respectiv a fost abrogat și înlocuit cu Regulamentul (CE) nr. 1881/2006 al Comisiei din 19 decembrie 2006 de stabilire a nivelurilor maxime pentru anumiți contaminanți din produsele alimentare (5). Prin urmare, este necesar să se modifice respectiva referință.
(6)
Prin urmare, Decizia 2006/236/CE ar trebui modificată în consecință.
(7)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Decizia 2006/236/CE se modifică după cum urmează:
1.
Articolul 1 se înlocuiește cu următorul text:
„Articolul 1
Obiectul
Prezenta decizie se aplică în cazul produselor pescărești importate din Indonezia și destinate consumului uman.
Totuși, aceasta nu se aplică în cazul produselor de acvacultură.”
2.
Articolul 2 alineatul (1) se înlocuiește cu următorul text:
„(1) Statele membre, aplicând planurile de prelevare de probe și metodele de detectare adecvate, se asigură că fiecare lot de produse reglementate de articolul 1 face obiectul controalelor necesare pentru a garanta că produsele în cauză nu depășesc conținuturile maxime de metale grele stabilite de Regulamentul (CE) nr. 1881/2006 al Comisiei (6).
Articolul 2
Prezenta decizie se adresează statelor membre.
Adoptată la Bruxelles, 31 iulie 2008.